Document ID: 32008D0627

KOMISSION PÄÄTÖS,
tehty 29 päivänä heinäkuuta 2008,
tiettyjen kolmansien maiden tilintarkastajien ja tilintarkastusyksiköiden tilintarkastustoimintaa koskevasta siirtymäajasta
(tiedoksiannettu numerolla K(2008) 3942)
(ETA:n kannalta merkityksellinen teksti)
(2008/627/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tilinpäätösten ja konsolidoitujen tilinpäätösten lakisääteisestä tilintarkastuksesta, neuvoston direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (1) ja erityisesti sen 46 artiklan 2 kohdan,
sekä katsoo seuraavaa:
(1)
Direktiivin 2006/43/EY 45 artiklan 1 kohdan mukaisesti jäsenvaltioiden toimivaltaisten viranomaisten on rekisteröitävä kolmansien maiden tilintarkastajat ja tilintarkastusyksiköt, jotka tekevät lakisääteisen tilintarkastuksen sellaiselle yhtiölle, joka on perustettu yhteisön ulkopuolella ja jonka siirtokelpoisia arvopapereita on otettu kaupankäynnin kohteeksi yhteisössä. Direktiivin 2006/43/EY 45 artiklan 3 kohdassa vaaditaan, että jäsenvaltioiden on sovellettava tällaisiin rekisteröityihin kolmansien maiden tilintarkastajiin ja tilintarkastusyksiköihin valvonta-, laadunvarmistus-, tutkinta- ja seuraamusjärjestelmiään.
(2)
Komission on direktiivin 2006/43/EY 46 artiklan 2 kohdan mukaisesti arvioitava kolmansien maiden valvonta-, laadunvarmistus-, tutkinta- ja seuraamusjärjestelmien vastaavuutta yhteistyössä jäsenvaltioiden kanssa ja päätettävä asiasta. Jos tällaisten järjestelmien katsotaan olevan vastaavia, jäsenvaltiot voivat vastavuoroisuuteen perustuen vapauttaa kolmansien maiden tilintarkastajat ja tilintarkastusyksiköt direktiivin 45 artiklan vaatimuksista.
(3)
Komissio on suorittanut Euroopan tilintarkastajien valvontaelinten asiantuntijaryhmän (European Group of Auditors’ Oversight Bodies, EGAOB) avustuksella relevanttien kolmansien maiden tilintarkastussääntelyn alustavan arvioinnin. Näiden arviointien perusteella ei kuitenkaan ole voitu tehdä lopullisia vastaavuuspäätöksiä, vaan ne ovat antaneet alustavan kuvan kyseisten kolmansien maiden tilintarkastussääntelystä. Joissakin kolmansissa maissa on julkinen valvontajärjestelmä, mutta toistaiseksi näitä järjestelmiä koskevat tiedot eivät riitä lopullisten vastaavuuspäätösten tekemiseen. Muissa maissa ei tällaisia julkisia valvontajärjestelmiä vielä ole, mutta niillä on tilintarkastusta koskevat sääntelykehykset, joihin voidaan myöhemmin liittää julkisen valvonnan järjestelmä.
(4)
Lopullisten vastaavuuspäätösten tekeminen kolmansien maiden tilintarkastussääntelystä edellyttää jatkoarviointeja, joten on tarkoituksenmukaista päättää kyseisten kolmansien maiden tilintarkastajien ja tilintarkastusyksiköiden suhteen siirtymäajoista, jotta tällaiset jatkoarvioinnit voitaisiin tehdä. Tällaisena siirtymäaikana jäsenvaltioiden ei pitäisi tehdä vastaavuuspäätöksiä kansallisella tasolla.
(5)
Sijoittajien suojelemiseksi kyseisten kolmansien maiden tilintarkastajien ja tilintarkastusyksiköiden tulisi tällaisena siirtymäaikana voida jatkaa tilintarkastustoimiaan ilman direktiivin 2006/43/EY 45 artiklan mukaista rekisteröintiä ainoastaan, jos ne antavat tietoja itsestään, tilintarkastusstandardeistaan ja tilintarkastustensa tekemiseen sovellettavista riippumattomuusvaatimuksista. Tätä tarkoitusta varten myös yksittäisten laaduntarkastusten tuloksia koskevat tiedot ovat hyödyksi.
(6)
Kyseisten kolmansien maiden tilintarkastajat ja tilintarkastusyksiköt voisivat näitä ehtoja noudattaen jatkaa tilintarkastuskertomusten laatimista 29 päivän kesäkuuta 2008 ja 1 päivän heinäkuuta 2010 välisenä aikana alkavia tilikausia koskevista tilinpäätöksistä tai konsolidoiduista tilinpäätöksistä. Samana siirtymäaikana direktiivin 2006/43/EY 45 artiklassa tarkoitettujen toimivaltaisten viranomaisten olisi voitava vastaavasti rekisteröidä kyseiset tilintarkastajat ja tilintarkastusyksiköt. Tällä päätöksellä ei kuitenkaan pitäisi vaikuttaa jäsenvaltioiden oikeuksiin soveltaa omia tutkintaa ja seuraamuksia koskevia järjestelmiään.
(7)
Sen, että kolmansien maiden tilintarkastajat ja tilintarkastusyksiköt voivat tämän päätöksen nojalla jatkaa direktiivin 2006/43/EY 45 artiklassa tarkoitettujen yhtiöiden tilintarkastuskertomusten laatimista, ei pitäisi estää jäsenvaltioita ryhtymästä yksittäisiä laaduntarkastuksia koskeviin yhteistyöjärjestelyihin jäsenvaltion toimivaltaisen viranomaisen ja kolmannen maan toimivaltaisen viranomaisen välillä.
(8)
Komission olisi tarkasteltava siirtymäaikajärjestelyjä uudelleen soveltuvan ajan kuluessa. Jos kyseisillä kolmansilla mailla ei tällöin ole julkista valvontajärjestelmää, olisi selvitettävä, ovatko tällaisten maiden toimivaltaiset viranomaiset antaneet komissiolle julkisen sitoumuksen noudattaa direktiivin 2006/43/EY 29, 30 ja 32 artiklaan perustuvia vastaavuusperusteita ja onko lisäsiirtymäaika tarpeen. Siirtymäajan päättyessä komissio voi tehdä kyseisten kolmansien maiden tilintarkastussääntelyä koskevat vastaavuuspäätökset. Komission olisi lisäksi tarkasteltava, tunnustivatko kyseiset kolmannet maat jäsenvaltioiden toimivaltaiset viranomaiset ongelmitta. Tämän jälkeen jäsenvaltiot voivat päättää direktiivin 2006/43/EY 46 artiklan mukaisesti vastavuoroisuuden pohjalta, poikkeavatko ne vastaaviksi arvioiduille kolmansien maiden tilintarkastajille ja tilintarkastusyksiköille direktiivin 45 artiklan 1 ja 3 kohdassa asetetuista vaatimuksista tai muuttavatko ne niitä.
(9)
Tässä päätöksessä säädetyt toimenpiteet ovat tilintarkastusalan sääntelykomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltiot eivät saa soveltaa direktiivin 2006/43/EY 45 artiklaa saman direktiivin 45 artiklan 1 kohdassa tarkoitettuihin, 29 päivän kesäkuuta 2008 ja 1 päivän heinäkuuta 2010 välisenä aikana alkavista tilikausista laadittuihin vuotuisia tilinpäätöksiä tai konsolidoituja tilinpäätöksiä koskeviin tilintarkastuskertomuksiin, jotka on laatinut tämän päätöksen liitteessä tarkoitettujen kolmansien maiden tilintarkastaja tai tilintarkastusyksikkö, jos kyseinen kolmannen maan tilintarkastaja tai tilintarkastusyksikkö antaa jäsenvaltion toimivaltaiselle viranomaiselle kaikki seuraavat tiedot:
a)
kyseisen tilintarkastajan tai tilintarkastusyksikön nimi ja osoite sekä sen oikeudellista rakennetta koskevat tiedot;
b)
jos kyseinen tilintarkastaja tai tilintarkastusyksikkö kuuluu johonkin verkostoon, kyseisen verkoston kuvaus;
c)
kyseiseen tilintarkastukseen sovelletut tilintarkastusstandardit ja riippumattomuusvaatimukset;
d)
tilintarkastusyksikön sisäisten laadunvarmistusjärjestelmien kuvaus;
e)
tieto siitä, onko kyseisestä tilintarkastajasta tai tilintarkastusyksiköstä suoritettu laaduntarkastus, ja viimeisimmän tällaisen tarkastuksen ajankohta sekä tarpeelliset tiedot kyseisen tarkastuksen tuloksista. Jos tällaisen viimeisimmän laaduntarkastuksen tulokset eivät ole julkisia eivätkä kyseisen kolmannen maan toimivaltaiset viranomaiset voi suoraan niitä toimittaa, jäsenvaltioiden toimivaltaiset viranomaiset käsittelevät kyseisiä tietoja luottamuksellisina.
2. Jäsenvaltioiden on varmistettava, että suurelle yleisölle annetaan tiedoksi tämän päätöksen liitteessä tarkoitettujen kolmansien maiden asianomaisten tilintarkastajien tai tilintarkastusyksikköjen nimi ja osoite, ja se, että kyseisten kolmansien maiden järjestelmien ei vielä katsota olevan direktiivissä 2006/43/EY tarkoitetulla tavalla vastaavia. Tätä tarkoitusta varten direktiivin 2006/43/EY 45 artiklassa tarkoitetut jäsenvaltioiden toimivaltaiset viranomaiset voivat myös rekisteröidä liitteessä tarkoitettujen kolmansien maiden tilintarkastajat ja tilintarkastusyksiköt.
3. Sen estämättä, mitä 1 kohdassa säädetään, jäsenvaltioilla on oikeus soveltaa omia tutkintaa ja seuraamuksia koskevia sääntöjään liitteessä tarkoitettujen kolmansien maiden tilintarkastajiin tai tilintarkastusyksiköihin.
4. Edellä 1 kohdassa sanottu ei rajoita laaduntarkastuksia koskevia yhteistyöjärjestelyjä jäsenvaltion toimivaltaisten viranomaisten ja liitteessä tarkoitetun kolmannen maan toimivaltaisten viranomaisten välillä edellyttäen, että tällainen järjestely täyttää kaikki seuraavat perusteet:
a)
siihen sisältyy laaduntarkastuksia, ja se perustuu tasavertaiseen kohteluun;
b)
siitä on tiedotettu etukäteen komissiolle;
c)
se ei pyri ennakoimaan direktiivin 2006/43/EY 47 artiklan nojalla tehtyjä komission päätöksiä.
2 artikla
Komissio tarkastelee viimeistään kahden vuoden kuluessa liitteessä tarkoitettujen kolmansien maiden tilannetta uudelleen. Komissio erityisesti todentaa, ovatko niiden liitteessä tarkoitettujen kolmansien maiden, joiden osalta komissio ei vielä ole tehnyt vastaavuuspäätöksiä, toimivaltaiset hallintoviranomaiset antaneet komissiolle julkisen sitoumuksen perustaa julkinen valvonta- ja laadunvarmistusjärjestelmä, joka perustuu seuraaviin periaatteisiin:
a)
järjestelmä on riippumaton tilintarkastajien ammattikunnasta;
b)
järjestelmässä varmistetaan pörssiyhtiöiden tilintarkastusten riittävä valvonta;
c)
järjestelmän toiminta on avointa, ja sillä varmistetaan, että laaduntarkastusten tulokset ovat luotettavia;
d)
järjestelmän tukena on toimivalla tavalla varmistetut tutkinnat ja seuraamukset.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä heinäkuuta 2008.

Labels: 10
2
4
5